**Влияние на тежките метали Pb, Zn и Cd върху растежа и развитието на едногодишни цветя**

Деница И. Милушева, Елена Т. Якимова, Бистра Я. Атанасова

*Институт по декоративни растения, 1222 Негован, София*

Целта на настоящото проучване е изследване влиянието на тежки метали върху растежа и развитието на едногодишни цветя с перспектива видовете показали повишена толерантност да бъдат препоръчани за зацветяване на замърсени територии. Изведени са съдови опити с видовете *Ageratum, Salvia, Anthirrinum* и *Zinnia*. Растенията са третирани с разтвори на тежките метали Cd, Pb и Zn в концентрации по-ниски, равни и превишаващи пределно допустимите норми. Отчитани са показатели на растежа и развитието на надземната част и корените. Установена е видова специфичност на реакцията на изследваните растения към вида и концентрацията на тежкия метал. Някои от проучваните видове са толерантни към замърсяване на почвата с нива на тежките метали превишаващи ПДК, докато при други растенията се развиват добре само до степен на замърсяване равна на ПДК. *Ageratum majus*, *Salvia splendens* и *Antirrhinum houstonianum* проявяват толерантност към повишени нива на Pb и Zn. *Zinnia marylandica* проявява толерантност към по-високи нива на Cd и е по-чувствителна към завишените нива на Pb.